**ЗАПОВЕД**

На основание чл. 9, ал. 1 от Наредба № 1 от 3 април 2019 г. за осъществяване на пилотска дейност в Република България *(обн., ДВ, бр. 31 от 12 април 2019 г.)* и чл. 10, ал. 1, т. 1 от Устройствения правилник на Изпълнителна агенция „Морска администрация”

**НАРЕЖДАМ:**

**І.** Откривам процедура за провеждане на конкурс за избор на пилотска организация, за срок от пет години, при условията на Глава четвърта от Наредба № 1 от 03.04.2019 г. за осъществяване на пилотска дейност в Република България /Наредба № 1/, както следва:

1. за пилотажен район Бургас, съответстващ на териториалната компетентност на дирекция „Морска администрация – Бургас“, обхващащ пристанищата от н. Емине до р. Резовска, както и за
2. за пилотажен район Варна, съответстващ на териториалната компетентност на дирекция „Морска администрация – Варна“, обхващащ пристанищата от н. Сиврибурун до н. Емине.

**ІІ.**В процедурата, за всеки от пилотажните райони по т. І, може да участва всяко регистрирано по Търговския закон юридическо лице, което отговаря на изискванията на чл. 6, ал. 3 от Наредба № 1, а именно:

1. да осигурява правоспособни пилоти, годни да извършват пилотско провеждане в съответния пилотажен район;

2. да осигурява диспечерско звено за денонощно управление на пилотажа;

3. да осигурява денонощно пилоти за пилотско провеждане в съответния район;

4. да осигурява за всяка смяна необходимия брой дежурни пилоти за съответния пилотажен район;

5. да осигурява не по-малко от 24 (двадесет и четири) правоспособни пилоти, обслужващи пилотажен район Варна, и 16 (шестнадесет) правоспособни пилоти, обслужващи пилотажен район Бургас, с цел изпълнение на дейността, плана на морския аварийно-спасителен отряд и осигуряване на нормални условия на труд, почивки, отпуски и болнични в съответствие с действащото законодателство;

6. да разполага с пилотски катер, както и с други транспортни и комуникационни средства (УКВ станции за морската подвижна служба, автомобили) и лични спасителни средства за дежурните пилоти, които да извършват пилотско провеждане в съответния район;

7. да посочи точен адрес, телефон, електронен адрес, УКВ канал, на който се поддържа денонощно дежурство;

8. да поддържа система за управление на качеството;

9. да поддържа система за продължаващо обучение, отчитайки насоките, дадени в Приложение 1 на Резолюция А.960(23) на Асамблеята на Международната морска организация (ИМО);

10. да разработва и прилага оперативни процедури, съдържащи като минимум насоките, дадени в Приложение 2 на Резолюция А.960(23) на ИМО;

11. да поддържа система за документиране на периодичността на пилотските дежурства и осигурената почивка между смените;

12. да поддържа система за повикване на пилоти, свободни от дежурство, за изпълнение на мерките, заложени в аварийния план на съответното пристанище.

**ІІІ.**Отстранява се от участие в конкурса кандидат, за когото са налице основанията по чл. 13 от Наредба № 1.

**ІV.** Кандидатите следва да представят предложение, което съдържа информацията по чл. 12 и чл. 13 от Наредба № 1, а именно:

1. наименование и единен идентификационен код (ЕИК) на кандидата;

2. списъчен състав на морските пилоти на кандидата, с които ще се извършва пилотското провеждане, съдържащ трите имена, ЕГН, морска правоспособност, диплом за завършено морско образование, година на придобиване на пилотска правоспособност и стаж в пилотския район, данни за специализация в друга област (танкерна и др.);

3. проект на вътрешни правила, които обезпечават необходимата за изпълнението на пилотска дейност съгласно тази наредба организация;

4. притежаван сертификат за управление на качеството за дейностите, свързани с предоставянето на морско-техническата услуга „пилотаж“;

5. договори с други институции и лица за осигуряване на пилотска дейност;

6. графично изобразена структура на управление и дейност;

7. проект на тарифа за таксите, които се предвижда да се събират за предоставяне на пилотските услуги, и списък на компонентите, които служат като основа за определяне на тези такси, изготвени в съответствие с изискванията на Регламент (ЕС) 2017/352 на Европейския парламент и на Съвета от 15 февруари 2017 г. за създаване на рамка за предоставянето на пристанищни услуги и общи правила за финансовата прозрачност на пристанищата;

8. други документи, удостоверяващи изпълнението на изискванията по чл. 6 от Наредба № 1.

9. списък на представените документи;

10. лице за контакти, адрес, телефон, електронна поща за кореспонденция

**V.** Класирането на кандидатите да се извърши въз основа на получената комплексна оценка (О) по следната формула:

**О = Р1.К1 + Р2.К2 + Р3.К3**, където:

Р1 е критерий, чиято стойност е равна на броя на правоспособните пилоти на кандидата за пилотажния район.

К1 е коефициент, определящ относителната тежест на критерий Р1 в комплeксната оценка и е равен на 0.70.

Р2 е критерий, чиято стойност е равна на броя на пилотите на кандидата, притежаващи не по-малко от пет години стаж като пилоти.

К2 е коефициент, определящ относителната тежест на критерий Р2 в комплeксната оценка и е равен на 0.20.

Р3 е критерий за материалната база на кандидата. Стойността му е равна на сбора от:

- броя на притежаваните от кандидата пилотски катери, умножен по 0.85,

- броя на притежаваните от кандидата автомобили, умножен по 0.05,

- броя на притежаваните от кандидата УКВ станции за морската подвижна служба, умножен по 0.05,

- броя на притежаваните от кандидата лични спасителни средства за пилотите, умножен по 0.05,

К3 е коефициент, определящ относителната тежест на критерий Р3 в комплeксната оценка и е равен на 0.10.

**VІ.** На основание чл. 9, ал. 3 от Наредба № 1, заповедта за провеждане на конкурс да се публикува на интернет страницата на Изпълнителна агенция „Морска администрация“.

**VІІ.** ОПРЕДЕЛЯМ срок за подаване на документи за участие в конкурса: 31.05.2024 година (петък), 17.00 часа. Документи се подават всеки работен ден от 09.30 до 17.00 часа в деловодството на ИА „Морска администрация”, гр. София 1000, ул. „Дякон Игнатий” № 9, от кандидата или от негов упълномощен представител лично или по пощата с препоръчано писмо с обратна разписка. Документите се представят в запечатан непрозрачен плик. При регистриране на документите се отбелязват датата и часът на получаването им, а върху плика се поставя регистрационен индекс, в който се вписват входящият номер и датата на регистрирането.

**VІІІ.** Изпълнението на заповедта възлагам на Цветомир Николов – директор на дирекция „Международни и национални регулации на корабоплаването“ на ИА „Морска администрация“.

**ІХ.** Контрол по изпълнението на заповедта ще осъществявам лично.

